b"\n_START_ARTICLE_\nSlaget ved Flodden Field\n_START_SECTION_\nBakgrunnen\n_START_PARAGRAPH_\nDenne konflikten begynte med at kong Jakob erkl\xc3\xa6rte krig mot England for \xc3\xa5 hedre Auld-alliansen og for \xc3\xa5 avlede kong Henrik VIIIs tropper fra deres felttog mot den franske kongen Ludvig XII. England var involvert i en st\xc3\xb8rre konflikt; forsvarte Italia og paven fra franskmennene (se De italienske kriger) som et medlem av \xc2\xabDen katolske liga\xc2\xbb. Ved \xc3\xa5 benytte p\xc3\xa5skuddet om \xc3\xa5 hevne mordet p\xc3\xa5 Robert Kerr, en vokter av den skotske grensen East March, som var blitt drept av John \xc2\xabBastarden\xc2\xbb Heron i 1508, invaderte Jakob IV England med h\xc3\xa6r p\xc3\xa5 rundt 30 000 mann._NEWLINE_Slaget ble snarere utkjempet i n\xc3\xa6rheten av landsbyen Branxton i Northumberland enn ved Flodden \xe2\x80\x94 derav det alternative navnet \xc2\xabSlaget ved Branxton\xc2\xbb. Grunnen til det f\xc3\xb8rste navnet var at skottene tidligere var stasjonert ved Flodden Edge, s\xc3\xb8r for Branxton.\n_START_SECTION_\nSkottene krysser grensen\n_START_PARAGRAPH_\nMed oppbudet fulltallig krysset kong Jakob grensen den 22. august. De fleste av soldatene som kom med ham var bev\xc3\xa6pnet med fem meter lange kontinentale pik, noen opptil 2 meter lenger enn de tradisjonelle skotske schiltron-spydene. I hendene p\xc3\xa5 sveitsiske og tyske landsknechter hadde disse v\xc3\xa5pnene f\xc3\xa5tt rykte som fryktelige v\xc3\xa5pen, men de kunne kun bli brukt effektivt i en disiplinert formasjon. I Jakobs f\xc3\xb8lge var den franske kapteinen grev d'Aussi med f\xc3\xb8rti av sine landsmenn som hadde hjulpet til \xc3\xa5 trene skottene i \xc3\xa5 bruke v\xc3\xa5pnene. Det var et \xc3\xa5pent sp\xc3\xb8rsm\xc3\xa5l om de skotske infanterisoldatene hadde f\xc3\xa5tt nok tid til mestre den nye kampteknikken, eller om det landskapet de marsjerte inn i ville tillate dem \xc3\xa5 utnytte treningen best mulig._NEWLINE_Etter h\xc3\xa6ren fulgte mesterkanon\xc3\xa9ren Robert Borthwick med artilleriet, 17 kanoner som man m\xc3\xa5tte bruke 400 okser til \xc3\xa5 dra fra Edinburgh. Den majestetiske gamle kanonen Mons Meg ga mer problemer enn den var verd og ble etterlatt. Til tross for dette var hele det skotske artilleritoget altfor tungt og langsomt for en feltkampanje og bare forsinket h\xc3\xa6rens framrykning. Selv om de store kanonene kunne \xc3\xb8delegge festningsmurer var de altfor vanskelige \xc3\xa5 man\xc3\xb8vrere i kampsituasjoner. Dessuten, v\xc3\xa5pnene m\xc3\xa5tte h\xc3\xa5ndteres med dyktighet for \xc3\xa5 v\xc3\xa6re effektive, og kong Jakob hadde sendt sine beste artillerister med fl\xc3\xa5ten._NEWLINE_Et stort antall av soldatene i den skotske h\xc3\xa6ren var ferske rekrutter. Mange ble demoralisert av de h\xc3\xb8ye tapene med drepte og skadede de hadde lidd i det langvarige angrepet p\xc3\xa5 Norham Castle som skottekongen innledet beleiringen av straks han hadde krysset grensen. Ytterligere vanskeligheter kom med elendig v\xc3\xa6r, vedvarende v\xc3\xa5tt og vindfylt gjennom hele felttoget. Sykdommer begynte \xc3\xa5 spre seg og moralen dalte ytterligere. Noen av soldatene tok hvilket utbytte de kunne skaffe seg og stakk av hjemover. Tidlig i september kom det menn tilbake til Edinburgh i et slikt h\xc3\xb8yt antall at byr\xc3\xa5det ble tvunget til utstede f\xc3\xb8lgende proklamasjon: \xc2\xabWe charge straitli and command in our Soverane Lord the Kingis name that all manner of persons that ar cummyng fra his army that thai address thame and returne againe thairto\xc2\xbb. I korthet at man beordret alle menn som kom fra kongens h\xc3\xa6r om \xc3\xb8yeblikkelig \xc3\xa5 dra tilbake til den.\n_START_SECTION_\nSurreys marsj og invitasjon til Jakob\n_START_PARAGRAPH_\nTidlig i september var jarlen av Surreys oppbud fullstending, og den gamle generalen hadde da rundt 26 000 mann under sin kommando. Hovedsakelig besto hans styrke av bueskyttere og andre infanterister med hellebarder, den engelske versjonen av den kontinentale hellebarden, et rundt 2,5 meter langt v\xc3\xa5pen med et fryktinngytende \xc3\xb8ksehode som kunne b\xc3\xa5de stikke og flenge. Alle var til fots, unntatt William Dacre, 3. baron Dacre, som hadde med seg en avdeling lett kavaleri p\xc3\xa5 1 500 mann. Surrey var nerv\xc3\xb8s for at skottekongen skulle kunne unnslippe slik han hadde gjort i sin invasjon i 1497. For \xc3\xa5 sikre seg at han ble v\xc3\xa6rende sendte Surrey en budbringer fra sin base i n\xc3\xa6rheten av Alnwick med en invitasjon til m\xc3\xb8tes til slag den 9. september. Kong Jakob svarte med sin egen beskjed hvor han annonserte sin hensikt \xc3\xa5 vente p\xc3\xa5 jarlen av Surrey fram til ettermiddagen den samme dagen._NEWLINE_Jakobs grunner for \xc3\xa5 akseptere utfordringen er uklar. De fleste skotske kommandanter siden Robert Bruce hadde unng\xc3\xa5tt storsl\xc3\xa5tte slag med engelskmennene om ikke omstendighetene var usedvanlig gode. Den tradisjonelle forklaringen er at han hadde overdrevne forestillinger om gammeldags \xc3\xa6re og ridderlighet, skj\xc3\xb8nt det kan ha v\xc3\xa6rt to andre grunner som p\xc3\xa5virket skottenes konge._NEWLINE_For det f\xc3\xb8rste synes det \xc3\xa5penbart at Jakob hadde stor tro p\xc3\xa5 at h\xc3\xa6ren hans var like sterk og tallrik, om ikke sterkere og  mer tallrik, enn den hans fiende r\xc3\xa5dde over. Han var stolt over sine kanoner og sine spydmenn og ivrig etter \xc3\xa5 la dem pr\xc3\xb8ve seg i kamp. De engelske langbuene var farlige v\xc3\xa5pen i hendene p\xc3\xa5 dyktige soldater, men mange i skottekongens h\xc3\xa6r var innkapslet i den mest moderne rustning eller bar med seg tunge treskjold for \xc3\xa5 parere effekten av det farlige engelske pilregnet._NEWLINE_For det andre hadde han valgt en sterk posisjon for \xc3\xa5 m\xc3\xb8te et frontalangrep fra Surrey. Rett over elven River Tall ved Ford Castle l\xc3\xa5 den nord\xc3\xb8stlige fjellrekken Cheviot Hills. Den h\xc3\xb8yeste av disse toppene var Flodden Hill, i de dager en trel\xc3\xb8st omr\xc3\xa5de som strakte seg over 150 meter over havet. Fra Flodden falt terrenget mot nordvest f\xc3\xb8r det igjen hevet seg mot Branxton Hill. Mot vest var ankomsten dekket av Moneylaws Hill. Hele posisjonen minnet en stor uregelmessig hesteskoform med en \xc3\xa5pen ende \xc3\xb8stover mot fjellrekken. Det var her, i en stor naturlig festning at kong Jakob hadde plassert sin h\xc3\xa6r. Slaget ved Bannockburn hadde vist hvor viktig det var \xc3\xa5 velge en god posisjon ved slag, men posisjonen ved Flodden var, om noe, for sterk: et hvert fors\xc3\xb8k p\xc3\xa5 et direkte angrep ville ha v\xc3\xa6rt milit\xc3\xa6rt selvmord. Skottens konge var ingen Robert Bruce, og jarlen av Surrey var ingen kong Edvard II.\n_START_SECTION_\nBranxton\n_START_PARAGRAPH_\nDet er uklart om kong Jakob visste eller ikke at han ble omg\xc3\xa5tt inntil utp\xc3\xa5 ettermiddagen. Sikten var d\xc3\xa5rlig og v\xc3\xa6ret fortsatte \xc3\xa5 v\xc3\xa6re v\xc3\xa5tt og med harde vindkast. Den eneste forsvarsposisjonen var n\xc3\xa5 ved Branxton, den nordlige veggen av festningsleiren, og den skotske h\xc3\xa6ren begynte sin langsomme omgruppering. Straks det var gjort arrangerte Jakob sin frontlinje i fire divisjoner. Den venstre, under felleskommando av Lord Home og jarlen av Huntley (sistnevnte en av de f\xc3\xa5 skotske adelige som overlevde slaget, besto av menn fra grensetraktene og fra det nord\xc3\xb8stlige Skottland. Den neste divisjonen var under kommando av jarlene av Errol, Crawford og Montrose. P\xc3\xa5 deres h\xc3\xb8yre side sto den mest slagkraftige og best utstyrte gruppen av dem alle under kommando av kongen selv. Til h\xc3\xb8yre for Jakob var h\xc3\xb8ylenderne under kommando av jarlene av Argyll og Lennox. En femte divisjon, kommandert av jarlen av Bothwell, ble holdt tilbake som en reserve tett ved kongen. Det var et omr\xc3\xa5de p\xc3\xa5 omtrent 180 meter mellom hver av formasjonen og med artilleriet i mellom._NEWLINE_Surrey gjorde sine disposisjoner for \xc3\xa5 speile de til fienden. Helt ute p\xc3\xa5 den h\xc3\xb8yre siden, mot Huntly og Home, var hans yngste s\xc3\xb8nn Edmund Howard. Deretter kom hans eldste s\xc3\xb8nn, Thomas Howard. Tett til sistnevnte, mulig noe tilbake, var Dacre og kavaleriet. Denne gruppen var utsett til \xc3\xa5 utf\xc3\xb8re en viktig oppgave som en mobil reserve. P\xc3\xa5 deres venstre side sto Surreys egen divisjon. P\xc3\xa5 den motsatte venstre siden var Edward Stanley med menn fra Lancashire og noen fra Cheshire (som ble kommandert av Richard Cholmondeley) var ogs\xc3\xa5 fortsatt noe bakenfor. Det kongelige artilleriet var stasjonert hos Thomas Howard._NEWLINE_Samtidige og n\xc3\xa6r samtidige opptegnelser om det f\xc3\xb8lgende slaget, alle skrevet ut fra seierherrens synsvinkel, er for uklare til \xc3\xa5 bygge opp et presist bilde. Det er ikke alltid mulig \xc3\xa5 forene det selvmotsigende i opptegnelsene, og mange av dem tenderer \xc3\xa5 gjengi standardiserte historier. Flodden kan best bli sett p\xc3\xa5 som en serie av mindre slag som sammen danner et st\xc3\xb8rre hele. De engelske bueskytterne som var frav\xc3\xa6rende i den ene delen av slaget, hadde enorm virkning p\xc3\xa5 andre deler av slaget. Artilleriet spilte kanskje en kortvarig rolle, men den var avgj\xc3\xb8rende. Grensekavaleriet p\xc3\xa5 begge sider hadde ikke gitt opp slaget, som noen har antydet, men ble kun holdt tilbake.\n_START_SECTION_\nJarlenes angrep\n_START_PARAGRAPH_\nKlart er det at slaget ved Flodden begynte som en duell mellom artilleristene klokken fire om ettermiddag den 9. september 1513. Mens engelskmennene okkuperte d\xc3\xb8dt omr\xc3\xa5de nedenfor Branxton hadde det skotske artilleriet liten effekt. Det engelske artilleriet med rundt 22 kanoner, kommandert av Sir Nicholas Appelby, var lettere og mye enklere \xc3\xa5 h\xc3\xa5ndtere. De hadde ogs\xc3\xa5 st\xc3\xb8rre n\xc3\xb8yaktighet. Snart ble alle de skotske kanonene tause. Det engelske skuddene ble n\xc3\xa5 konsentrert oppover i en bue og rammet de skotske divisjonene som sto i silhuett mot himmelen og rammet med morderisk kryssild._NEWLINE_Dette var begynnelsen p\xc3\xa5 slutten for skottene. Kong Jakob ble n\xc3\xa5 fanget slik den fjerde jarlen av Douglas var blitt i slaget ved Homildon Hill. Kongens menn kunne ikke overleve den engelske beskytningen i lengre tid, men ethvert fors\xc3\xb8k p\xc3\xa5 \xc3\xa5 trekke seg tilbake og utenfor rekkevidde til det engelske artilleri bakenfor Branxton Hill kunne bety at h\xc3\xa6ren gikk i oppl\xc3\xb8sning i panikk. Hva kongens hensikter p\xc3\xa5 dette tidspunktet var er ukjente, men han ble n\xc3\xb8dt til \xc3\xa5 ta en beslutning da mennene til Huntley og Home p\xc3\xa5 hans venstre side overilt gikk til angrep. I ordene til Trewe Encountre: \xc2\xabour gonnes did so breake and constreyn the Scottische great army, that some part of thaim wer enforsed to come doun towards our army\xc2\xbb. (\xc2\xabv\xc3\xa5re kanoner br\xc3\xb8t og sn\xc3\xb8ret inn den store skotske h\xc3\xa6ren slik at noen av dem var tvunget til \xc3\xa5 komme nedover mot v\xc3\xa5r h\xc3\xa6r\xc2\xbb.)_NEWLINE_Deler av jordet var brattere enn resten av den skotske posisjonen, og terrenget flatet ut mot der hvor Edmund Howards menn var posisjonert. Med l\xc3\xb8ftede spyd gjorde skottene god framgang mot fienden. Vinden og regnet bl\xc3\xa5ste inn i ansiktene p\xc3\xa5 bueskytterne som kun fikk skutt noen f\xc3\xa5 piler med liten effekt. Mennene til Home og Huntly slo inn i Howards divisjon som gikk i oppl\xc3\xb8sning i sammenst\xc3\xb8tet. Mange ble drept og mange flere flyktet. P\xc3\xa5 dette kritiske tidspunktet hvor de hadde stor fremgang var skottene lite organisert, ble de angrepet av Dacre og hans lette kavaleri. Folkelige sagn vil ha det til at Edmund Howard selv holdt unna flere skotter som aktet \xc3\xa5 ta ham til fange for l\xc3\xb8sepenger, og at han ble reddet av noen av Dacres menn under ledelse av \xc2\xabBastarden Heron\xc2\xbb. Home og Huntly ble drevet tilbake. I denne delen av omr\xc3\xa5det var slaget ved Flodden over.\n_START_SECTION_\nKong Jakobs angrep\n_START_PARAGRAPH_\nDa de s\xc3\xa5 den suksessen kampfellene p\xc3\xa5 den venstre siden hadde, begynte de neste to skotske divisjonene p\xc3\xa5 sitt stormangrep nedover bakken ved Branxton hvor Errol og Crawford gikk mot Thomas Howard og kong Jakob mot jarlen av Surrey. Denne delen av marken var derimot adskillig vanskeligere enn de tilsvarende p\xc3\xa5 venstre side. Bakken var bratt, v\xc3\xa5t og glatt og tvang mange til \xc3\xa5 ta av seg skoene for \xc3\xa5 kunne st\xc3\xa5 st\xc3\xb8tt. Rekken med spydmenn som avanserte i den formasjonen som tyske landsknechter hadde gjort kjent, var sannsynligvis begynt \xc3\xa5 miste formasjonen sin allerede f\xc3\xb8r de n\xc3\xa5dde bunnen av bakken. Fremdriften var tapt da de n\xc3\xa5dde engelskmennene rundt Piper's Hill og antagelig ble de ogs\xc3\xa5 truffet av artilleriild. Mens den skotske formasjon var i uorden kunne de engelske soldatene med hellebarder (billmen) trenge gjennom hullene og sl\xc3\xa5 rundt seg med d\xc3\xb8delig hakking og stikking. Istedenfor lange spyd sto hver mann igjen med en rundt fem meter lang stokk. De trakk sverdene, men med sverdene hadde de ikke den samme rekkevidden som de morderiske \xc3\xb8ksene som svingte rundt og halshugde dem. Ikke lenge etter var jarlene Crawford, Errol og Montrose d\xc3\xb8de og deres divisjon drept og utslettet. Thomas Howard kunne da vende oppmerksomheten sin mot den utsatte flanken til den skotske kongen._NEWLINE_Jarlen av Surreys kamp var spesielt hard. Mot ham sto de beste soldatene i den skotske h\xc3\xa6ren og til tross for de problemer som de skotske spydmennene hadde i holde formasjonen var han tvunget til gi fra seg mark. Men kong Jakob og hans menn ble etterhvert bremset opp og da begynte hellebardene sitt d\xc3\xb8delige verk. Hva som skjedde med Bothwells reserve er noe av et mysterium. Det er kjent at jarlen ble drept p\xc3\xa5 et tidspunkt i slaget og det m\xc3\xa5 derfor antas at han gikk i angrep for \xc3\xa5 st\xc3\xb8tte sin konge kort tid etter at slaget begynte._NEWLINE_I mellomtiden l\xc3\xa5 Stanley betydelig bak Surrey p\xc3\xa5 den engelske venstresiden og kom for seint. Hans ankomst ble ikke sett av h\xc3\xb8ylenderne under Argyll og Lennox som \xc3\xb8yensynlig var totalt fokusert p\xc3\xa5 den blodige kampen i sentrum av slaget. Stanley s\xc3\xa5 at Argyll og Lennox var i en sterk posisjon, men han kunne ogs\xc3\xa5 se at den \xc3\xb8stlige delen av bakketoppen hvor de sto, rundt 450 meter s\xc3\xb8r for Mardon, var udekket. Et dykk inn i her ville gj\xc3\xb8re det mulig for ham til \xc3\xa5 komme uoppdaget bak fienden. Hans taktikk var modig, deler av hans styrke ble sendt for \xc3\xa5 gj\xc3\xb8re et frontalt angrep, mens han selv ble igjen p\xc3\xa5 siden og avanserte oppover den bratte bakken. Bakken var like v\xc3\xa5t og glatt som den var for skottene og som dem fjernet de skoene, noen kr\xc3\xb8p p\xc3\xa5 hender og kn\xc3\xa6r til de kunne begynne \xc3\xa5 beskyte fienden bakfra. I fronten begynte h\xc3\xb8ylenderne som var d\xc3\xa5rligere utrustet, \xc3\xa5 falle for de engelske bueskytterne. Da pilregnet kom fra uventet hold ble det rett og slett for mye. Argyll og Lennox ble begge drept, og deres opprevne brigade ble spredt mot vest mot den sentrale delen av slagmarken, der det n\xc3\xa5 l\xc3\xa5 mange d\xc3\xb8de og s\xc3\xa5rede.\n_START_SECTION_\nDen svarte fredagen\n_START_PARAGRAPH_\nSlaget ved Flodden ble avsluttet kort tid etter klokken seks da h\xc3\xb8stm\xc3\xb8rket kom. Jarlen av Surrey, fortsatt uviss p\xc3\xa5 utgangen, holdt mennene sine i beredskap, og det var ikke f\xc3\xb8r den p\xc3\xa5f\xc3\xb8lgende morgenen at han forsto hvor fullstendig hans seier hadde v\xc3\xa6rt. Foran ham rundt Piper's Hill l\xc3\xa5 fjellet d\xc3\xb8dt. Noen skotske ryttere viste seg p\xc3\xa5 Branxton Hill, men ble hurtig drevet avsted, og Surreys menn tok Borthwicks tause kanoner. Det som var igjen av den store skotske h\xc3\xa6ren halset tilbake over elven Tweed._NEWLINE_Mange ble igjen for \xc3\xa5 hvile i England for alltid. Kong Jakob ble fulgt i d\xc3\xb8den av ni jarler og fjorten lorder fra parlamentet og flere h\xc3\xb8vdinger fra det skotske h\xc3\xb8ylandet. Kongens s\xc3\xb8nn utenfor ekteskap, Alexander Stewart, erkebiskop av St. Andrews, var ogs\xc3\xa5 blitt drept sammen med andre prominente geistlige. I alt ble opptil rundt 10 000 menn, en tredjedel eller mer av den skotske h\xc3\xa6ren drept. Det var f\xc3\xa5 som ble tatt til fange. Engelske s\xc3\xa5rede, foruten over rundt 1 500 d\xc3\xb8de, var h\xc3\xb8yest blant de menn som hadde kjempet sammen med Edmund Howard.\n_START_SECTION_\nFlodden i historien\n_START_PARAGRAPH_\nFlodden var hovedsakelig en seier for hellebarder over spyd. Som v\xc3\xa5pen var spyd kun effektivt s\xc3\xa5 lenge som det ble brukt i en formasjon i bevegelse, spesielt i et kavaleriangrep. Det \xc3\xa5slendte terrenget i Northumberland, slagets natur, og det glatte underlaget tillot ikke spyd \xc3\xa5 bli brukt effektivt. Skottene ville ha klart seg bedre om \xc3\xa5 de hadde holdt seg til seg til sine tradisjonelle schiltron-spyd._NEWLINE_Infanteriet ved Flodden, b\xc3\xa5de skotter og engelskmenn, hadde hovedsakelig kjempet i et m\xc3\xb8nster som ville ha v\xc3\xa6rt kjent for deres forfedre, og slaget er korrekt blitt beskrevet som det siste store middelalderlaget p\xc3\xa5 De britiske \xc3\xb8yer. Dette var ogs\xc3\xa5 siste gang skotter og engelskmenn m\xc3\xb8ttes som likeverdige i slag. To \xc3\xa5r senere nedkjempet Frans I av Frankrike sveitsiske spydsoldater i slaget ved Marignano ved \xc3\xa5 bruke en kombinasjon av kavaleri og kanoner og s\xc3\xa5ledes \xc3\xa5pne for en ny tid i krigshistorien."